Yo‘l harakati xavfsizligi sohasida davlat xizmatlari ko‘rsatish tartib-taomillarini soddalashtirish chora-tadbirlari to‘g‘risida

O‘zbekiston Respublikasi Prezidentining “2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Ilm, ma’rifat va raqamli iqtisodiyotni rivojlantirish yili”da amalga oshirishga oid davlat dasturi to‘g‘risida” 2020-yil 2-martdagi PF-5953-son hamda “2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Yoshlarni qo‘llab-quvvatlash va aholi salomatligini mustahkamlash yili”da amalga oshirishga oid davlat dasturi to‘g‘risida” 2021-yil 3-fevraldagi PF-6155-son farmonlari ijrosini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi Ichki ishlar vazirligi hamda Adliya vazirligining 2021-yil 1-avgustdan boshlab quyidagi davlat xizmatlarini O‘zbekiston Respublikasi Yagona interaktiv davlat xizmatlari portali (keyingi o‘rinlarda — YIDXP) orqali ko‘rsatish tartibini joriy etish to‘g‘risidagi takliflari ma’qullansin:
 avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish bo‘yicha nodavlat ta’lim xizmatlari ko‘rsatuvchi yuridik shaxslarning o‘quv guruhlarini (keyingi o‘rinlarda — o‘quv guruhlari) ro‘yxatga olish;
 avtomototransport vositalari va shahar elektr transporti vositalari haydovchiligiga nomzodlardan imtihonlarni qabul qilish uchun hujjatlarni va milliy haydovchilik guvohnomasini rasmiylashtirish.
 2. O‘zbekiston Respublikasi Prezidentining “Davlat tomonidan tartibga solinadigan sohalarga xususiy sektorni jalb etish bo‘yicha qo‘shimcha chora-tadbirlar to‘g‘risida” 2020-yil 7-dekabrdagi PQ-4913-son qaroriga muvofiq milliy haydovchilik guvohnomasini berish sohasida 2021-yil 1-apreldan boshlab avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish bo‘yicha nodavlat ta’lim xizmatlari ko‘rsatish faoliyati uchun litsenziyaga ega tadbirkorlik subyektlariga (keyingi o‘rinlarda — tadbirkorlik subyektlari) barcha toifadagi avtomototransport vositalarini (trolleybus va tramvaydan tashqari) boshqarish huquqini beruvchi haydovchilik guvohnomasini olish uchun nazariy va amaliy imtihonlarni o‘tkazish huquqi berilganligi ma’lumot uchun qabul qilinsin. 
 Bunda:
 haydovchilik guvohnomasini olish uchun nazariy va amaliy imtihonlar Davlat yo‘l harakati xavfsizligi xizmati vakilining bevosita yoki onlayn nazorati ostida o‘tkaziladi;
 nazariy va amaliy imtihonlarni muvaffaqiyatli topshirgan shaxslarga haydovchilik guvohnomasini olish uchun asos bo‘ladigan maxsus himoyalangan sertifikatlar beriladi;
 maxsus himoyalangan sertifikatlarning barcha zarur rekvizitlari tadbirkorlik subyekti tomonidan davlat xizmatlari markazlari va ichki ishlar organlariga avtomatlashtirilgan holda taqdim etiladi.
 3. Belgilansinki: 
 a) 2021-yil 1-avgustdan boshlab o‘quv guruhlarini ro‘yxatga olish, shuningdek, haydovchilikka nomzodlardan imtihonlarni qabul qilish uchun hujjatlarni va milliy haydovchilik guvohnomasini rasmiylashtirish uchun barcha tegishli hujjatlarni YIDXP orqali ham taqdim etish imkoniyati yaratiladi;
 2022-yil 1-avgustdan boshlab o‘quv guruhlarini ro‘yxatga olish, shuningdek, haydovchilikka nomzodlardan imtihonlarni qabul qilish uchun hujjatlarni va milliy haydovchilik guvohnomasini rasmiylashtirish uchun barcha tegishli hujjatlar faqat YIDXP orqali taqdim etiladi.
 Bunda tadbirkorlik subyektlarining o‘quv kurslarini tugatgan haydovchilikka nomzodlardan imtihon qabul qilish uchun hujjatlarni rasmiylashtirish bundan mustasno;
 b) O‘zbekiston Respublikasi Ichki ishlar vazirligi Davlat yo‘l harakati xavfsizligi xizmati (keyingi o‘rinlarda — DYHXX) organlari tomonidan davlat xizmatlarini ko‘rsatish borasidagi faoliyatni monitoring va nazorat qilish quyidagi imkoniyatlarga ega bo‘lgan avtomatlashtirilgan elektron tizimdan foydalangan holda amalga oshiriladi:
 avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish bo‘yicha nodavlat ta’lim xizmatlari ko‘rsatuvchi yuridik shaxslarni DYHXX organlarining avtomatlashtirilgan axborot tizimiga integratsiya qilish orqali o‘quv guruhlaridagi haydovchilikka nomzodlarning dastlabki va yakuniy elektron hisobini yuritish; 
 o‘quv guruhlaridagi haydovchilikka nomzodlarning ta’lim jarayonidagi ishtirokini va yakuniy imtihonlarni nazorat qilib, ta’lim sifatini baholab borish, shu jumladan, haydovchilikka nomzodlarni o‘qishga qabul qilish, guruhdan guruhga o‘tkazish, ro‘yxatdan chiqarish va o‘qishni tugatganligi to‘g‘risidagi ma’lumotlar (sertifikat, guvohnoma va boshqalar)ni elektron tarzda olish;
 avtomototransport vositalarini boshqarish huquqini berish uchun haydovchilikka nomzodlardan imtihonlarni qabul qilishning elektron navbat tizimini yo‘lga qo‘yish, imtihon topshirayotgan haydovchilikka nomzodlarning shaxsini identifikatsiya qilish hamda ular to‘g‘risidagi elektron ma’lumotlar bazasini shakllantirish;
 nazariy va amaliy imtihonlarni inson omili aralashmagan holda qabul qilish hamda natijalarini avtomatik tarzda baholash va rasmiylashtirish;
 haydovchilikka nomzodlarga DYHXX organlari hamda tadbirkorlik subyektlari tomonidan ko‘rsatilgan xizmatlar, shu jumladan, imtihonlarni qabul qilish jarayonlarining qonuniyligi, shaffofligi, sifati va samaradorligini baholash hamda ularning reytingini yuritish;
 milliy haydovchilik guvohnomalarini rasmiylashtirish, shu jumladan, ularni almashtirish yoki yo‘qolgani o‘rniga yangisini olish uchun taqdim etilgan hujjatlarni elektron qabul qilish va ro‘yxatdan o‘tkazish hamda elektron navbatga qo‘yish;
 v) avtomototransport vositalarini davlat ro‘yxatidan o‘tkazish va ularga ro‘yxatdan o‘tkazish davlat raqami belgilarini berish, haydovchilikka nomzodlardan imtihonlarni qabul qilish va milliy haydovchilik guvohnomasini rasmiylashtirish (shu jumladan, almashtirish yoki yo‘qolgani o‘rniga yangisini berish) fuqarolarning doimiy yashash joyi bo‘yicha ro‘yxatga olingan hududidan qat’i nazar, respublikaning barcha hududlarida amalga oshiriladi. 
 Bunda:
 avtomototransport vositalarini davlat ro‘yxatidan o‘tkazish va ularga davlat raqami belgilarini berish Toshkent, Nukus shaharlarida va viloyatlar markazlarida bittadan ro‘yxatdan o‘tkazish va imtihon olish bo‘lim (bo‘linma)larida eksterritoriallik tamoyili asosida, respublikaning boshqa hududlarida fuqaroning doimiy yashash joyi bo‘yicha ro‘yxatga olingan hududida;
 milliy haydovchilik guvohnomasini rasmiylashtirish (shu jumladan, almashtirish yoki yo‘qolgani o‘rniga yangisini berish) DYHXXning barcha ro‘yxatdan o‘tkazish va imtihon olish bo‘lim (bo‘linma)larida hamda kamida 20 ta davlat xizmatlari markazlarida eksterritorial tamoyili asosida amalga oshiriladi.
 4. O‘zbekiston Respublikasi Prezidentining 2021-yil 3-fevraldagi PF-6155-son Farmoni bilan tasdiqlangan “Yoshlarni qo‘llab-quvvatlash va aholi salomatligini mustahkamlash yili” davlat dasturida avtomototransport vositalari va ular egalarining tarixini aks ettiruvchi elektron bazani yaratgan holda haydovchidan talab etiladigan hujjatlarni elektron shaklga bosqichma-bosqich o‘tkazish ishlarini boshlash belgilanganligi ma’lumot uchun qabul qilinsin.
 2021-yil 1-sentabrdan boshlab haydovchilardan avtomototransport vositasini boshqarish uchun ishonchnoma (notarial tartibda tasdiqlangan), texnik ko‘rikdan o‘tkazilganligi to‘g‘risidagi ma’lumot, avtotransport vositalari oynalarining tusini o‘zgartirishga (qoraytirishga) ruxsatnoma elektron shaklga o‘tkazish orqali mazkur hujjatlarni avtomototransport vositasi haydovchisidan talab etish tartibi bekor qilinsin.
 O‘zbekiston Respublikasi Ichki ishlar vazirligi manfaatdor vazirliklar va idoralar bilan birgalikda 2022-yil 1-yanvarga qadar ilg‘or xorijiy tajribani puxta o‘rgangan holda haydovchidan talab etiladigan hujjatlarni elektron shaklga o‘tkazish bo‘yicha ishlarni to‘liq yakunlash yuzasidan asoslangan takliflar kiritsin.
 5. Quyidagilar:
 Avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish bo‘yicha nodavlat ta’lim xizmatlari ko‘rsatuvchi yuridik shaxslarning o‘quv guruhlarini ro‘yxatga olish bo‘yicha davlat xizmatlari ko‘rsatishning ma’muriy reglamenti 1-ilovaga muvofiq;
 Avtomototransport vositalari va shahar elektr transporti vositalari haydovchiligiga nomzodlardan imtihonlarni qabul qilish uchun hujjatlarni va milliy haydovchilik guvohnomasini rasmiylashtirish bo‘yicha davlat xizmatlari ko‘rsatishning ma’muriy reglamenti 2-ilovaga muvofiq tasdiqlansin.
 6. O‘zbekiston Respublikasi Ichki ishlar vazirligi Axborot texnologiyalari va kommunikatsiyalarini rivojlantirish vazirligi, Adliya vazirligi bilan birgalikda:
 2021-yil 1-avgustga qadar DYHXX organlari bilan avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish bo‘yicha faoliyat yurituvchi o‘quv tashkilotlarining tegishli ma’lumotlar bazalari elektron tizim orqali o‘zaro integratsiya qilinishini;
 2021-yil 1-avgustga qadar davlat xizmatlari YIDXP orqali ko‘rsatilishini ta’minlash uchun zarur bo‘lgan axborot dasturlarining ishlab chiqilishini va ulardan erkin foydalanish maqsadida bu boradagi davlat xizmatlarini ko‘rsatish jarayonining to‘liq avtomatlashtirilishini ta’minlasin.
 7. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi Vazirlar Mahkamasi huzuridagi Ta’lim sifatini nazorat qilish davlat inspeksiyasi hamda Ichki ishlar vazirligi bilan birgalikda 2021-yil 1-iyulga qadar avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish bo‘yicha nodavlat ta’lim xizmatlari ko‘rsatish faoliyati uchun litsenziyaga ega tadbirkorlik subyektlari elektron hisobini yuritish reyestrini shakllantirsin hamda mazkur reyestrni YIDXP tizimiga integratsiya qilgan holda uning real vaqt rejimida avtomatik tarzda yangilab borilishini ta’minlasin.
 8. O‘zbekiston Respublikasi Vazirlar Mahkamasi huzuridagi Ta’lim sifatini nazorat qilish davlat inspeksiyasi hamda Davlat test markazi Ichki ishlar vazirligi, Axborot texnologiyalari va kommunikatsiyalarini rivojlantirish vazirligi bilan birgalikda bir oy muddatda haydovchilikka nomzodlardan nazariy imtihonlarni inson omili aralashmagan holda olish tizimini joriy etish bilan bog‘liq tashkiliy masalalarni nazarda tutuvchi chora-tadbirlar rejasini ishlab chiqsin va bunda quyidagilarga alohida e’tibor qaratilsin:
 nazariy imtihon savollarining animatsion yoki boshqa shakllarda sodda bo‘lishini hamda yo‘l harakati qoidalari va o‘quv dasturida nazarda tutilgan mavzular doirasida shakllantirilishini ta’minlash;
 haydovchilik guvohnomasini olishga talabgorlarga har qanday usulda yordam berish yoki turli xil telekommunikatsiya vositalaridan foydalanish imkonini bermaydigan vaqtni belgilash hamda nazariy savollar takrorlanishining oldini olish;
 haydovchilik guvohnomasini olishga talabgorlardan imtihon olish jarayoni jamoatchilik tomonidan, shu jumladan, Internet jahon axborot tarmog‘i orqali kuzatilishi imkonini yaratish;
 nazariy savollarni muntazam ravishda sifat jihatdan yangilab borish;
 fuqarolarning yo‘l harakati qoidalari bo‘yicha bilim darajasini (ixtiyoriy ravishda) sinovdan o‘tkazish, shuningdek, haydovchilikka nomzodlarning o‘quv guruhlarida olgan bilimlarini tekshirish bo‘yicha Internet jahon axborot tarmog‘i orqali servis xizmatini to‘lov asosida ko‘rsatish.
 9. O‘zbekiston Respublikasi Ichki ishlar vazirligi Axborot texnologiyalari va kommunikatsiyalarini rivojlantirish vazirligi bilan birgalikda 2021-yil 1-iyulga qadar DYHXX organlarida avtomatlashtirilgan elektron tizimlarning YIDXPga integratsiya qilingan holda to‘liq ishga tushirilishini ta’minlasin.
 10. Belgilab qo‘yilsinki:
 avtomatlashtirilgan elektron tizimlar bilan ishlash jarayonlari O‘zbekiston Respublikasi Ichki ishlar vazirligi Yo‘l harakati xavfsizligi bosh boshqarmasi tomonidan kuzatilib hamda muvofiqlashtirib boriladi;
 haydovchilikka nomzodlardan imtihon olish va milliy haydovchilik guvohnomalarini rasmiylashtirish jarayonlari video kuzatuv qurilmalari orqali hududiy DYHXX organlari tomonidan nazorat qilib boriladi;
 DYHXX organlarida avtomatlashtirilgan elektron tizimlarni joriy etish bilan bog‘liq xarajatlar O‘zbekiston Respublikasi Ichki ishlar vazirligi Yo‘l harakati xavfsizligi bosh boshqarmasi Davlat yo‘l harakati xavfsizligi xizmatining moddiy-texnika bazasini rivojlantirish, xodimlarini rag‘batlantirish va mukofotlash jamg‘armasi mablag‘lari hisobidan amalga oshiriladi;
 fuqarolarning yo‘l harakati qoidalari bo‘yicha bilim darajasini (ixtiyoriy ravishda) sinovdan o‘tkazish, shuningdek, haydovchilikka nomzodlarning o‘quv guruhlarida olgan bilimlarini tekshirish bo‘yicha Internet jahon axborot tarmog‘i orqali servis xizmati ko‘rsatishdan tushadigan mablag‘lar O‘zbekiston Respublikasi Ichki ishlar vazirligi Yo‘l harakati xavfsizligi bosh boshqarmasi Davlat yo‘l harakati xavfsizligi xizmatining moddiy-texnika bazasini rivojlantirish, xodimlarini rag‘batlantirish va mukofotlash jamg‘armasiga yo‘naltiriladi va avtomatlashtirilgan elektron tizimlarni joriy etish xarajatlarini qoplash va xodimlarni rag‘batlantirish uchun maqsadli sarflanadi.
 11. Belgilansinki, haydovchilikka nomzodlardan amaliy imtihonlarni qabul qilish uchun DYHXXning avtomatlashtirilgan elektron tizimlarga integratsiya qilinadigan zamonaviy avtodromlarini tashkil etish hamda ularga maxsus avtotransport vositalarini xarid qilish O‘zbekiston Respublikasi Ichki ishlar vazirligi Yo‘l harakati xavfsizligi bosh boshqarmasi Davlat yo‘l harakati xavfsizligi xizmatining moddiy-texnika bazasini rivojlantirish, xodimlarini rag‘batlantirish va mukofotlash jamg‘armasi mablag‘lari hisobiga moliyalashtiriladi.
 12. O‘zbekiston Respublikasi Ichki ishlar vazirligi: 
 ikki oy muddatda mazkur qarorning 4-bandiga muvofiq yangi tartib joriy etilayotganligi munosabati bilan O‘zbekiston Respublikasining qonunchilik hujjatlariga o‘zgartish va qo‘shimchalar kiritish yuzasidan takliflarni kiritsin; 
 manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 13. Mazkur qarorning bajarilishini nazorat qilish O‘zbekiston Respublikasi ichki ishlar vaziri P.R. Bobojonov zimmasiga yuklansin.
 1. Ushbu Ma’muriy reglament (keyingi o‘rinlarda — Reglament) avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish bo‘yicha nodavlat ta’lim xizmatlari ko‘rsatish faoliyatini amalga oshiruvchi yuridik shaxslar (keyingi o‘rinlarda — ariza beruvchi)ning o‘quv guruhlarini O‘zbekiston Respublikasi Yagona interaktiv davlat xizmatlari portali (keyingi o‘rinlarda — YIDXP) orqali ro‘yxatga olish bo‘yicha davlat xizmatlari (keyingi o‘rinlarda — davlat xizmati) ko‘rsatish tartibini belgilaydi.
 2. Davlat xizmati YIDXP orqali O‘zbekiston Respublikasi Ichki ishlar vazirligi Davlat yo‘l harakati xavfsizligi xizmati organlari (keyingi o‘rinlarda — DYHXX organlari) tomonidan ko‘rsatiladi.
 3. YIDXP va DYHXX organlari o‘rtasidagi idoralararo elektron axborot almashinuvi elektron raqamli imzo (keyingi o‘rinlarda — ERI)ni majburiy tartibda qo‘llash orqali faqat idoralararo elektron o‘zaro bog‘lanish yordamida amalga oshiriladi.
 4. Davlat xizmatini ko‘rsatish ushbu Reglamentga 1-ilovada keltirilgan sxema asosida amalga oshiriladi.
 5. Ariza beruvchi davlat xizmatidan foydalanish uchun YIDXPda elektron ro‘yxatdan o‘tadi va mustaqil ravishda ushbu Reglamentga 2-ilovada keltirilgan so‘rovnomani elektron shaklda to‘ldiradi.
 6. So‘rovnomaga ariza beruvchining ERIsi bilan tasdiqlangan ro‘yxatga olinishi lozim bo‘lgan o‘quv guruhi to‘g‘risida batafsil ma’lumotnoma va o‘qishga nomzodlarning soni 25 kishidan oshmagan o‘quv guruhi ro‘yxati ilova qilinadi.
 So‘rovnomani to‘ldirish jarayonida o‘quv guruhining turi, ya’ni haydovchilarni tayyorlash, qayta tayyorlash yoki malakasini oshirishga ixtisoslashganligi bo‘yicha avtomatik tarzda qo‘shimcha ilova etilishi lozim bo‘lgan hujjatlar ro‘yxati belgilanadi.
 7. So‘rovnoma to‘ldirilib, tegishli hujjatlarning nusxalari ilova qilinganidan so‘ng ariza beruvchi ma’lumotlarning to‘g‘riligini tekshirib, so‘rovnomani o‘z ERIsi bilan tasdiqlaydi.
 So‘rovnoma bilan faqat bitta o‘quv guruhini ro‘yxatga olish bo‘yicha davlat xizmati ko‘rsatiladi. 
 Ariza beruvchidan belgilangan hujjatlar ro‘yxatida ko‘rsatilmagan boshqa hujjatlarni talab qilish qat’iy taqiqlanadi.
 8. Davlat xizmati ko‘rsatilganligi uchun yig‘im undirilmaydi. 
 9. So‘rovnomada noto‘g‘ri ma’lumotlar ko‘rsatilishi yoki unga ilova qilingan hujjatlarning to‘liq bo‘lmasligi davlat xizmati ko‘rsatishni rad etish uchun asos hisoblanadi.
 Davlat xizmati ko‘rsatishni boshqa asoslarga ko‘ra rad etish qat’iy taqiqlanadi.
 10. YIDXP orqali berilgan so‘rovnoma avtomatik tarzda tegishli xizmat ko‘rsatuvchi DYHXX organiga yuboriladi.
 11. DYHXX organining mas’ul xodimi bir ish kunida:
 a) tushgan elektron ariza va unga ilova etilgan hujjatlar to‘g‘ri va to‘liq to‘ldirilganligini tekshiradi.
 Bunda tushgan ariza va unga ilova qilingan hujjatlarda kamchiliklar aniqlagan taqdirda, bu haqida ariza beruvchiga YIDXP orqali matrik shtrixli kod qo‘yilgan va xodimning ERIsi bilan tasdiqlangan xabarnoma jo‘natilib, kamchiliklarni bartaraf etish yuzasidan batafsil tushuntirish beriladi.
 Ariza beruvchi arizasi rad etilganligi to‘g‘risidagi xabarnomani olgan kundan boshlab o‘n ish kuni mobaynida hujjatlardagi kamchiliklarni to‘g‘rilab, takroran murojaat qilish huquqiga ega;
 b) ma’lumotlar to‘g‘ri va hujjatlar to‘liq bo‘lgan taqdirda, o‘quv guruhini alohida elektron jurnalda ro‘yxatga oladi;
 v) ro‘yxatga olish natijasi haqidagi ma’lumotnomani ariza beruvchiga YIDXP orqali matrik shtrixli kod qo‘yilgan va xodimning ERIsi bilan tasdiqlangan holda jo‘natadi.
 12. Ariza beruvchi davlat xizmatidan foydalanishdan uni ko‘rsatishning har qanday bosqichida bosh tortish huquqiga ega. Ariza beruvchi davlat xizmatidan foydalanishdan bosh tortganda uning so‘rovnomasi ko‘rilmasdan qoldiriladi.
 13. Avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish bo‘yicha nodavlat ta’lim xizmatlari ko‘rsatish faoliyatini amalga oshiruvchi yuridik shaxslar o‘quv guruhlarini ushbu Nizomda belgilangan tartibda ro‘yxatga o‘tkazmagan holda tashkil etishlari taqiqlanadi. 
 14. DYHXX organlari o‘z faoliyatini amalga oshirishi natijasida olingan ma’lumotlarning sir saqlanishini ta’minlaydi.
 15. O‘zbekiston Respublikasi Adliya vazirligi huzuridagi Davlat xizmatlari agentligi, uning hududiy boshqarmalari va Davlat xizmatlari markazlari mazkur Reglament talablari ijrosi bo‘yicha DYHXX organlari hamda boshqa tashkilotlarning faoliyati ustidan, shu jumladan, YIDXP orqali doimiy nazoratni va monitoringni amalga oshiradi.
 16. Ariza beruvchilar davlat organlari va boshqa tashkilotlar xodimlarining xatti-harakatlari yuzasidan qonunchilik hujjatlarida belgilangan tartibda shikoyat qilishlari mumkin.
 17. Ushbu Reglament talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 1. Ushbu Ma’muriy reglament (keyingi o‘rinlarda — Reglament) avtomototransport vositalari va shahar elektr transporti vositalari haydovchilarini tayyorlash va qayta tayyorlash bo‘yicha faoliyat yurituvchi o‘quv tashkilotlarini tugatgan haydovchilikka nomzodlar yoki qonunchilik hujjatlarida imtihon topshirishi nazarda tutilgan haydovchilar (keyingi o‘rinlarda — ariza beruvchi)dan imtihon qabul qilish hamda milliy haydovchilik guvohnomalarini almashtirish va yo‘qolgani o‘rniga yangisini berish yuzasidan hujjatlarni rasmiylashtirish, shuningdek, uchun Yagona interaktiv davlat xizmatlari portali (keyingi o‘rinlarda — YIDXP) orqali murojaat qilinganda davlat xizmatlari ko‘rsatish tartibini belgilaydi.
 2. Davlat xizmatlari YIDXP orqali O‘zbekiston Respublikasi Ichki ishlar vazirligi Davlat yo‘l harakati xavfsizligi xizmati (keyingi o‘rinlarda — DYHXX) organlari yoki avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish bo‘yicha nodavlat ta’lim xizmatlari ko‘rsatish faoliyati uchun litsenziyaga ega tadbirkorlik subyektlari (keyingi o‘rinlarda — tadbirkorlik subyektlari) tomonidan ko‘rsatiladi.
 3. Davlat xizmatlari ko‘rsatish ushbu Reglamentga 1-ilovada keltirilgan sxema asosida amalga oshiriladi.
 4. Ariza beruvchi davlat xizmatidan foydalanish uchun YIDXPda ro‘yxatdan o‘tadi hamda ushbu Reglamentga 2-ilovaga muvofiq elektron shakldagi so‘rovnomani to‘ldiradi.
 5. So‘rovnomaga ilova etiladigan hujjatlarning ro‘yxati ko‘rsatiladigan xizmat turlariga muvofiq Vazirlar Mahkamasining 2018-yil 31-maydagi 408-son qarori bilan tasdiqlangan Davlat ta’lim muassasalari hamda avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish bo‘yicha nodavlat ta’lim xizmatlari ko‘rsatish faoliyatini amalga oshiruvchi boshqa yuridik shaxslarning o‘quv guruhlarini ro‘yxatga olish, shuningdek, imtihonlarni o‘tkazish va milliy haydovchilik guvohnomasini berish tartibi to‘g‘risidagi nizom (keyingi o‘rinlarda — Nizom) talablari asosida so‘rovnomani to‘ldirish jarayonida avtomatik tarzda belgilanadi. 
 So‘rovnomaga talab etiladigan hujjatlarning skaner qilingan “PDF” shaklidagi nusxalari ilova qilinadi.
 6. So‘rovnoma to‘ldirilib, tegishli hujjatlarning nusxalari ilova qilinganidan so‘ng ariza beruvchi ma’lumotlarning to‘g‘riligini tekshirib, so‘rovnomani o‘z ERIsi yoki Mobil-ID tizimi orqali tasdiqlaydi.
 7. Davlat xizmatlari ko‘rsatilishi uchun bazaviy hisoblash miqdorining 10,0 foizi miqdorida yig‘im undirilishi belgilanib, qonunchilik hujjatlariga muvofiq uning 90,0 foizi undiriladi.
 Davlat xizmati Davlat xizmatlari markazlari yoki YIDXP orqali ko‘rsatilganda “Ijtimoiy himoya yagona reyestri” axborot tizimida ro‘yxatga olingan shaxslarga, shuningdek, I va II guruh nogironligi bo‘lgan shaxslarga mazkur bandning birinchi xatboshida belgilangan yig‘imning 50 foizi miqdorida chegirma qo‘llaniladi.
 Bunda undirilgan yig‘im summasi quyidagi tartibda taqsimlanadi:
 10,0 foizi — O‘zbekiston Respublikasi Adliya vazirligi huzuridagi Davlat xizmatlari agentligining budjetdan tashqari jamg‘armasining shaxsiy hisobvarag‘iga;
 11,25 foizi — Axborot-kommunikatsiya texnologiyalarini rivojlantirish jamg‘armasining elektron hukumat va raqamli iqtisodiyotning idoralararo loyihalarini moliyalashtirish bo‘yicha maxsus hisobvarag‘iga;
 38,75 foizi — O‘zbekiston Respublikasi Ichki ishlar vazirligi Davlat yo‘l harakati xavfsizligi xizmatining moddiy-texnika bazasini rivojlantirish, xodimlarini rag‘batlantirish va mukofotlash jamg‘armasi hisobvarag‘iga o‘tkaziladi;
 qolgan mablag‘lar — O‘zbekiston Respublikasi Davlat budjetiga o‘tkaziladi.
 8. So‘rovnomada xato ma’lumotlar ko‘rsatilgan yoki ma’lumotlar to‘liq ko‘rsatilmagan taqdirda, shuningdek, davlat xizmati ko‘rsatish uchun yig‘im to‘lanmaganda so‘rovnoma avtomatik ravishda rad etiladi hamda bu haqida ariza beruvchiga onlayn rejimida avtomatik tarzda elektron javob qaytariladi.
 Davlat xizmatlari ko‘rsatish boshqa asoslarga ko‘ra rad etilishiga yo‘l qo‘yilmaydi.
 9. Ariza beruvchi tomonidan kiritilgan barcha hujjatlar YIDXP orqali real vaqt rejimida avtomatik tarzda doimiy yashash yoki vaqtincha turgan joyi bo‘yicha DYHXX organiga yoki ushbu hududda faoliyat yurituvchi tadbirkorlik subyektiga yuboriladi.
 Bunda ariza beruvchi tomonidan so‘rovnomani to‘ldirish jarayonida imtihon topshirish uchun aniq bir hudud yoki tashkilotni tanlash imkoniyati yaratiladi.
 10. DYHXX organining yoki tadbirkorlik subyektining mas’ul xodimi bir ish kunida imtihonlarni qabul qilish uchun hujjatlarni rasmiylashtirish yuzasidan:
 a) tushgan elektron ariza va unga ilova qilingan hujjatlarning to‘g‘ri to‘ldirilganligi va to‘liqligini, shuningdek, tegishli to‘lovlarning to‘langanligini tekshiradi;
 b) hujjatlar to‘g‘ri va to‘liq bo‘lgan taqdirda, ularni alohida elektron jurnalga kiritadi hamda ariza beruvchining nazariy imtihonga qo‘yilganligini qayd etadi.
 Bunda tushgan ariza va unga ilova qilingan hujjatlarda kamchiliklar aniqlangan taqdirda, elektron jurnalga kiritish rad etilib, bu haqida ariza beruvchiga YIDXP orqali matrik shtrixli kod qo‘yilgan va mas’ul xodimning ERIsi bilan tasdiqlangan xabarnoma jo‘natilib, kamchiliklarni bartaraf etish yuzasidan batafsil tushuntirish beriladi.
 Ariza beruvchi arizasi rad etilganligi to‘g‘risidagi xabarnomani olgan kundan boshlab 30 kalendar kun mobaynida hujjatlardagi kamchiliklarni to‘g‘rilab, davlat xizmatlarini ko‘rsatish uchun yig‘im to‘lamagan holda takroran murojaat qilish huquqiga ega.
 Bunda YIDXP orqali ushbu bandda ko‘rsatilgan muddatlarda takroriy murojaatni tegishli DYHXX organiga yoki tadbirkorlik subyektiga yuboradi;
 v) kelgusi 10 ish kuni ichida nazariy imtihon topshirishning aniq sanasi va vaqti, shuningdek, imtihon topshiriladigan tegishli DYHXX organi yoki tadbirkorlik subyekti ko‘rsatilgan xabarnomani rasmiylashtiradi hamda uni matrik shtrixli kod qo‘yilgan va xodimning ERIsi bilan tasdiqlangan holda ariza beruvchiga YIDXP orqali elektron shaklda yuboradi.
 11. DYHXX organining mas’ul xodimi milliy haydovchilik guvohnomasini almashtirish va yo‘qolgani o‘rniga yangisini berish yuzasidan bir ish kunida: 
 a) tushgan elektron ariza va unga ilova qilingan hujjatlarning to‘g‘ri to‘ldirilganligi va to‘liqligini, shuningdek, tegishli to‘lovlarning to‘langanligini tekshiradi;
 b) hujjatlar to‘g‘ri va to‘liq bo‘lgan taqdirda, ularni alohida elektron jurnalga kiritadi hamda milliy haydovchilik guvohnomasini rasmiylashtirish (almashtirish va yo‘qolgani o‘rniga yangisini berish)ga ruxsat beradi.
 Bunda tushgan ariza va unga ilova qilingan hujjatlarda kamchiliklar aniqlagan taqdirda, elektron jurnalga kiritish rad etilib, bu haqida ariza beruvchiga YIDXP orqali matrik shtrixli kod qo‘yilgan va xodimning ERIsi bilan tasdiqlangan xabarnoma jo‘natilib, kamchiliklarni bartaraf etish yuzasidan batafsil tushuntirish beriladi.
 Nizomda belgilangan alohida hollarda ariza beruvchiga nazariy va (yoki) amaliy imtihonlarni topshirganidan so‘ng milliy haydovchilik guvohnomasi berilishi haqidagi xabarnoma yuborilib, unda buning uchun topshirilishi lozim bo‘lgan hujjatlar haqida tushuntirish beriladi. 
 Imtihon topshirish ushbu Reglament va Nizomda belgilangan tartibda amalga oshiriladi.
 Ariza beruvchi arizasi rad etilganligi bo‘yicha xabarnomani olgan kundan boshlab 30 kalendar kun mobaynida hujjatlardagi kamchiliklarni to‘g‘rilab, davlat xizmatlarini ko‘rsatish uchun yig‘im to‘lamagan holda takroran murojaat qilish huquqiga ega.
 Bunda YIDXP orqali ushbu bandda ko‘rsatilgan muddatlarda takroriy murojaatni tegishli DYHXX organiga yoki tadbirkorlik subyektiga yuboradi;
 v) kelgusi 10 ish kuni ichida milliy haydovchilik guvohnomasini almashtirish yoki yangisini olish bo‘yicha murojaat qilish haqidagi aniq sana va vaqt belgilangan, shuningdek, tegishli DYHXX organi ko‘rsatilgan xabarnomani rasmiylashtirib, ularni matrik shtrixli kod qo‘yilgan va xodimning ERIsi bilan tasdiqlangan holda ariza beruvchiga YIDXP orqali elektron shaklda yuboradi.
 12. Ariza beruvchi imtihonlarni topshirishi yuzasidan:
 a) haydovchilikka nomzodlar shaxsini tasdiqlovchi va so‘rovnomaga ilova qilingan hujjatlarning asli bilan birga xabarnomada ko‘rsatilgan tegishli DYHXX organiga yoki tadbirkorlik subyektiga belgilangan sana va vaqtda nazariy imtihonda qatnashish uchun yetib kelishi lozim.
 Ariza beruvchi uzrli sabablarsiz belgilangan sana va vaqtda nazariy imtihonga yetib kelmagan yoki tegishli hujjatlarning aslini taqdim etmagan taqdirda, imtihonni qabul qiluvchi mas’ul xodim nazariy imtihon o‘tkazilmaganligi haqidagi xabarnomani shu kunning o‘zida elektron arizalarni ko‘rib chiqish uchun mas’ul xodim (ish joyi)ga yuboradi. 
 Mas’ul xodim ariza beruvchining belgilangan sana va vaqtda nazariy imtihonga yetib kelmaganligi yoki tegishli hujjatlarning aslini DYHXX organiga yoki tadbirkorlik subyektiga taqdim etmaganligi sababli rad etilganda, uzrli sabablarni isbotlovchi hujjatlar 10 ish kuni ichida taqdim etilgan taqdirda, davlat xizmatlarini ko‘rsatish uchun yig‘im to‘lanmagan holda imtihon qabul qilinishi mumkinligi haqida matrik shtrixli kod qo‘yilgan va xodimning ERIsi bilan tasdiqlangan holda bir ish kuni ichida ariza beruvchiga YIDXP orqali elektron shaklda xabarnoma yuboradi.
 Ariza beruvchi uzrli sabablarga ko‘ra belgilangan vaqtda nazariy imtihonga yetib kelmaganligi yoki tegishli hujjatlarning asli taqdim etilmaganligi haqidagi ma’lumot rad etilishini tasdiqlay olmasa, uning so‘rovnomasi rad etiladi. Bunda ariza beruvchi ushbu Reglamentning 7-bandida nazarda tutilgan yig‘im summasini to‘lagan holda davlat xizmatlaridan takroran foydalanish huquqiga ega bo‘ladi;
 b) ariza beruvchi DYHXX organida yoki tadbirkorlik subyektida inson omilini istisno etuvchi nazariy imtihonlarni qabul qilish tizimi orqali belgilangan tartibda nazariy imtihondan o‘tgan taqdirda, unga darhol tizim orqali avtomatik tarzda amaliy imtihonga ruxsat beriladi hamda 2 oylik muddat ichida amaliy imtihon topshirishi lozimligi haqida ogohlantiriladi. 
 Ariza beruvchi nazariy imtihondan o‘tmagan taqdirda, unga darhol tizim orqali avtomatik tarzda 7 kalendar kun o‘tganidan so‘ng nazariy imtihonni takroran topshirishi mumkinligi haqida ma’lumot beriladi. 
 Ushbu muddat o‘tmagunga qadar tizim tomonidan ariza topshiruvchiga takroran nazariy imtihon topshirishga ruxsat berilmaydi. Kelgusi nazariy imtihonni topshirishda ariza beruvchi imtihondan o‘tmagan taqdirda ham tizim avtomatik tarzda shu jarayonni takrorlaydi. Bunda nazariy imtihonlarni takroran topshirish soni cheklanmaydi;
 v) ariza beruvchi inson omili aralashmagan holda (Nizomda belgilangan alohida hollar bundan mustasno) sun’iy ong orqali baholanadigan faqat maxsus tashkil etilgan avtodromda belgilangan vaqtda amaliy imtihonlarni topshiradi. 
 Ariza beruvchi nazariy imtihonni topshirganidan so‘ng 2 oylik muddat ichida amaliy imtihonni topshirishi lozim. Bunda tizim avtomatik tarzda amaliy imtihonni takroran topshirish vaqtini 7 kalendar kundan keyingi kunlarga belgilaydi. Agar ariza beruvchi 2 oylik muddatda amaliy imtihonni topshira olmasa, tizim avtomatik tarzda uni yana nazariy imtihon topshirishga qaytaradi. 
 Nazariy va amaliy imtihonlarni qayta topshirish ushbu Reglament va Nizomda nazarda tutilgan tartibda amalga oshiriladi; 
 g) ariza beruvchi amaliy imtihonni topshirgan taqdirda, tizim avtomatik tarzda:
 ariza beruvchiga milliy haydovchilik guvohnomasini olishga ruxsat berib, buning uchun zarur bo‘lgan hujjatlarni DYHXX organiga taqdim etish bo‘yicha ma’lumot beradi; 
 tegishli DYHXX organiga milliy haydovchilik guvohnomasini rasmiylashtirish bo‘yicha xabarnoma yuboradi;
 d) ariza beruvchi o‘zi xohlagan vaqtda tegishli DYHXX organiga milliy haydovchilik guvohnomasini olish bo‘yicha murojaat qilib, fotosuratga tushadi va shu kunning o‘zida milliy haydovchilik guvohnomasini qabul qilib oladi. 
 13. Ariza beruvchi milliy haydovchilik guvohnomasini almashtirish va yo‘qolgani o‘rniga yangisini berish yuzasidan:
 a) ariza beruvchi shaxsini tasdiqlovchi va so‘rovnomaga ilova qilingan hujjatlarning asli bilan birga xabarnomada ko‘rsatilgan tegishli DYHXX organiga belgilangan sana va vaqtda milliy haydovchilik guvohnomasini almashtirish yoki yo‘qolgani o‘rniga yangisini olish uchun kelib, fotosuratga tushadi.
 Ariza beruvchi bir yil mobaynida milliy haydovchilik guvohnomasini rasmiylashtirish, shu jumladan, almashtirish yoki yo‘qolgani o‘rniga yangisini olish uchun kelmagan yoki tegishli hujjatlarning aslini taqdim etmagan taqdirda, tizim avtomatik tarzda ariza beruvchiga milliy haydovchilik guvohnomasini rasmiylashtirishni rad etadi. Bunda ariza beruvchi guvohnomani almashtirish yoki yo‘qolgani o‘rniga yangisini olish uchun ushbu Reglamentning 7-bandida nazarda tutilgan yig‘im summasini to‘lagan holda davlat xizmatlaridan takroran foydalanish huquqiga ega; 
 b) tayyor bo‘lgan milliy haydovchilik guvohnomasini belgilangan tartibda qabul qilib oladi. Bunda hujjatlarni topshirish, fotosuratga tushish, haydovchilik guvohnomasini rasmiylashtirish va uni ariza beruvchiga topshirish shu kunning o‘zida amalga oshiriladi.
 131. Haydovchilik guvohnomasini olish yoki almashtirish uchun fotosuratga tushishda ko‘zoynak taqib yoki bosh kiyim, tashqi ko‘rinishga ta’sir qiluvchi ashyolar bilan suratga tushish istagi qat’iy bildirilgan holatlarda DYHXX organi yoki Davlat xizmatlari markazi xizmat ko‘rsatishni rad etish huquqiga ega.
 14. Ariza beruvchi tayyor bo‘lgan milliy haydovchilik guvohnomasini qabul qilib olmagan taqdirda, uning guvohnomasi arxivda ikki yilgacha saqlanadi.
 Saqlash muddati o‘tib ketgan taqdirda, milliy haydovchilik guvohnomasi belgilangan tartibda yo‘q qilinadi.
 15. Ariza beruvchi uning arizasi DYHXX organi yoki tadbirkorlik subyekti tomonidan elektron jurnalda ro‘yxatga olingunga qadar davlat xizmatlaridan foydalanishdan bosh tortish va to‘langan yig‘im summasini qaytarib olish huquqiga ega. Ariza elektron jurnalda ro‘yxatga olinganidan so‘ng davlat xizmatlaridan foydalanish rad etilganda, to‘langan yig‘im summasi qaytarilmaydi.
 Ariza beruvchi davlat xizmatlaridan foydalanishdan bosh tortganda, uning so‘rovnomasi ko‘rilmasdan qoldiriladi. 
 16. DYHXX organlari va tadbirkorlik subyektlari o‘z faoliyatini amalga oshirishi natijasida olingan ma’lumotlarning sir saqlanishini ta’minlaydi.
 17. Ariza beruvchilar davlat organlari va boshqa tashkilotlar xodimlarining xatti-harakatlari yuzasidan qonunchilik hujjatlarida belgilangan tartibda shikoyat qilishlari mumkin.
 18. Ushbu Reglament talablarining buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.